മൂൺ ഫേസ്

മുഖത്തിന്റെ വശങ്ങളിൽ കൊഴുപ്പ് അടിഞ്ഞുകൂടുന്നതിനാൽ മുഖം ചന്ദ്രനെ പോലെ വൃത്താകൃതിയിലാകുന്ന ഒരു രോഗ അടയാളം ആണ് മൂൺ ഫേസ്.

 ലക്ഷണങ്ങളും കാരണങ്ങളും 
മൂൺ ഫേസ് പലപ്പോഴും കുഷിംഗ്സ് സിൻഡ്രോം അല്ലെങ്കിൽ സ്റ്റിറോയിഡ് ചികിത്സ (പ്രത്യേകിച്ച് കോർട്ടികോസ്റ്റീറോയിഡുകൾ) എന്നിവയുമായി ബന്ധപ്പെട്ടിരിക്കുന്നു.

ഒരുതരം കോർട്ടികോസ്റ്റീറോയിഡ്-ഇൻഡ്യൂസ്ഡ് ലിപ്പോഡിസ്ട്രോഫിയായ മൂൺ ഫേസ്, 820 രോഗികളിൽ നടന്ന ഒരു പഠനത്തിൽ 47% പേരിലും "ബഫല്ലോ ഹമ്പ്" സഹിതം കാണപ്പെട്ടു. ഉറക്കമില്ലായ്മ (58%), മൂഡ് അസ്വസ്ഥതകൾ (50%), ഹൈപ്പർഫാഗിയ (49%) എന്നിവയ്‌ക്കൊപ്പം സിസ്റ്റമിക് ഗ്ലൂക്കോകോർട്ടിക്കോയിഡുകളുടെ ഏറ്റവും പതിവായി റിപ്പോർട്ട് ചെയ്യപ്പെടുന്ന പ്രതികൂല സംഭവങ്ങളിൽ ഒന്നാണ് മൂൺ ഫേസ്.

പ്രെഡ്നിസോൻ ഉപയോഗിക്കുന്ന 88 രോഗികളിൽ നടത്തിയ മറ്റൊരു ദീർഘകാല പഠനത്തിൽ, മൂൺ ഫേസ് പോലെയുള്ള ലിപ്പോഡിസ്ട്രോഫിയാണ് ഏറ്റവും സാധാരണമായ പ്രതികൂല ലക്ഷണം, ഇത് ഏകദേശം 63% രോഗികളും അനുഭവിച്ചിട്ടുണ്ട്.

 സാധ്യത 
സ്റ്റിറോയിഡ് ചികിത്സയിൽ കൂടുതൽ ഡോസും കൂടുതൽ സമയവും കഴിക്കുമ്പോൾ മൂൺ ഫേസ് സാധ്യത വർദ്ധിക്കുന്നു. ഒരു പഠനം സ്ത്രീകളിലും 50 വയസ്സിന് താഴെയുള്ളവരിലും ഉയർന്ന പ്രാരംഭ ബിഎംഐ ഉള്ളവരിലും അപകടസാധ്യത വർദ്ധിപ്പിക്കുന്നതായി കാണിച്ചു.

 സങ്കീർണതകൾ 
മുഖത്തെ ഈ മാറ്റം സ്റ്റിറോയിഡുകൾ കഴിക്കുന്ന രോഗികളെ വളരെയധികം വിഷമിപ്പിക്കുന്നതാണ്. 88 രോഗികളിൽ പിന്നീട് നടത്തിയ പഠനങ്ങൾ കാണിക്കുന്നത് ലിപ്പോഡിസ്ട്രോഫി ഉള്ളവർക്ക് മെറ്റബോളിക് സിൻഡ്രോം സ്വഭാവസവിശേഷതകളായ രക്തസമ്മർദ്ദം, ഫാസ്റ്റിംഗ് ഗ്ലൂക്കോസിന്റെ ഉയർന്ന പ്ലാസ്മ സാന്ദ്രത, ട്രൈഗ്ലിസറൈഡുകൾ, മൊത്തം കൊളസ്ട്രോൾ, കുറഞ്ഞ എച്ച്ഡിഎൽ- കൊളസ്ട്രോൾ എന്നിവ ഉണ്ടാകാനുള്ള സാധ്യത കൂടുതലാണ് എന്നാണ്.

 ചികിത്സ 
സ്റ്റിറോയിഡ് തെറാപ്പി നിർത്തുകയോ കുഷിംഗ്സ് സിൻഡ്രോമിന്റെ കാരണം ചികിത്സിക്കുകയോ ചെയ്യുന്നത് വഴി മൂൺ ഫേസ് പതുക്കെ കുറയുകയും ഒടുവിൽ അപ്രത്യക്ഷമാവുകയും ചെയ്യുന്നു. കലോറികൾ പരിമിതപ്പെടുത്തുന്നത് കോർട്ടികോസ്റ്റീറോയിഡ്-ഇൻഡ്യൂസ്ഡ് ലിപ്പോഡിസ്ട്രോഫിയുടെ അപകടസാധ്യത കുറയ്ക്കുമെന്ന് ഒരു പഠനം കാണിക്കുന്നു.

 അവലംബം 

 പുറം കണ്ണികൾ 

വർഗ്ഗം:മെഡിക്കൽ അടയാളങ്ങൾ